cometadata/datacite-titles-descriptions-related-identifiers huggingface dataset:
DOI: 10.14457/cu.the.2012.411
title: เชื้อเพลิงอัดแท่งจากชีวมวลและตะกอนเปียกอุตสาหกรรมผลิตเอทานอล

description: วัตถุประสงค์ของงานวิจัยนี้เพื่อทำการศึกษาและพัฒนากากตะกอนเปียกจากน้ำเสียของกระบวนการผลิตเอทานอลมาใช้ในรูปแบบเชื้อเพลิงอัดแท่งและทำการเพิ่มคุณภาพโดยการนำไปผสมกับชีวมวล 3 ชนิด (เปลือกมังคุด เปลือกทุเรียนและกะลามะพร้าว) เพื่อเพิ่มประสิทธิภาพและคุณสมบัติของเชื้อเพลิงอัดแท่ง โดยงานวิจัยนี้แบ่งเป็น 3 ส่วนหลัก คือ การศึกษาและการผลิตเชื้อเพลิงอัดแท่งจากกากตะกอนเปียกผสมร่วมกับชีวมวลในอัตราส่วนที่แตกต่างกัน ต่อไปทำการวิเคราะห์หาอัตราส่วนที่เหมาะสมในการผลิตเชื้อเพลิงอัดแท่งจากตะกอนเปียกที่มีคุณภาพมากที่สุดโดยที่มีกากตะกอนเปียกเป็นส่วนผสมหลักและสุดท้ายคือวิเคราะห์ต้นทุนในการผลิตของเชื้อเพลิงอัดแท่งและวิเคราะห์ผลตอบแทนทางเศรษฐ์ศาสตร์ โดยจากการวิเคราะห์คุณสมบัติทางด้านพลังงานของเชื้อเพลิงจากตะกอนเปียกบริสุทธิ์ มีค่าความร้อน 3,851.3 cal/g ปริมาณเถ้า 34.3% คาร์บอนคงตัว 30.2% สารที่ละเหยได้ 33.2% และมีความชื้น 5.3% ซึ่งถือว่ายังไม่อยู่ในเกณฑ์ที่จัดว่าเป็นคุณสมบัติทางด้านเชื้อเพลิงที่ดีจึงจำเป็นต้องมีการพัฒนาและเพิ่มคุณภาพของเชื้อเพลิงอัดแท่งจากตะกอนเปียกให้มากขึ้นเพื่อนำไปใช้ทนแทน ถ่านและฝืน โดยในงานวิจัยนี้ผู้วิจัยได้นำชีวมวล (เปลือกมังคุด เปลือกทุเรียนและกะลามะพร้าว)เข้ามาผสมร่วมเพื่อเพิ่มคุณภาพของเชื้อเพลิงอัดแท่ง ใน 5 อัตราส่วน 9:1, 8:2, 7:3, 6:4 และ 5:5 ทั้ง 3 ตัวอย่าง โดยจากผลวิเคราะห์ทำให้ทราบว่าอัตราส่วนผสมที่ดีที่สุดโดยที่มีกากตะกอนเปียกเป็นตัวผสมหลักคือ 5:5 ทั้ง 3 ตัวโดยมีค่าความร้อนและปริมาณคาร์บอนคงตัวเพิ่มมากขึ้นแปรผันตรงตามอัตราส่วนผสมของชีวมวลที่เพิ่มขึ้น และยังทำให้ปริมาณเถ้าและสารระเหยน้อยลงตามอันดับ โดยเชื้อเพลิงอัดแท่งจากตะกอนเปียกผสมร่วมกับกะลามะพร้าวให้ค่าความร้อนสูงสุด เปลือกมังคุด และเปลือกทุเรียน ตามอันดับ วิเคราะห์ต้นทุนในการผลิตของเชื้อเพลิงอัดแท่งและวิเคราะห์ผลตอบแทนทางเศรษฐ์ศาสตร์ของเชื้อเพลิงอัดแท่งจากตะกอนเปียกผสมร่วมกับชีวมวลในอัตราส่วน 5:5 ที่เป็นอัตราส่วนที่เชื้อเพลิงอัดแท่งมีคุณสมบัติทางด้านเชื้อเพลิงดีที่สุดทำให้ทราบว่าตะกอนเปียกมีความคุ้มค่าในการลงทุนสูงและสามารถคืนทุนในระยะเวลาอัน จากผลการวิจัยนี้สามารถนำไปส่งเสริมและพัฒนาการนำวัสดุของเสียเหลือทิ้งจากการผลิตและการบริโภคทางการเกษตรนำมาใช้ประโยชน์อย่างคุ้มค่าและเป็นอีกหนึ่งทางที่ช่วยลดปัญหาสิ่งแวดล้อมได้อีกทางหนึ่ง
DOI: 10.14457/cu.the.2012.412
title: การพัฒนาเครื่องมือวัดและซอฟต์แวร์วิเคราะห์ฮาร์มอนิกและอินเตอร์ฮาร์มอนิกในระบบไฟฟ้าแรงต่ำ

description: วิทยานิพนธ์นี้ได้นำเสนอการพัฒนาเครื่องมือวัดและซอฟต์แวร์วิเคราะห์ฮาร์มอนิกและอินเตอร์ฮาร์มอนิกในระบบไฟฟ้าแรงต่ำด้วยวิธีฟังก์ชันหน้าต่างแบบ Blackman-Harrisพร้อมทั้งคำนวณดัชนีสำหรับการวิเคราะห์อ้างอิงตามมาตรฐาน IEEE 1459 (2010) มาตรฐาน IEC 61000 - 4 -7 (2002) และข้อกำหนดกฎเกณฑ์ฮาร์มอนิกเกี่ยวกับไฟฟ้าประเภทธุรกิจและอุตสาหกรรม(2008) ซึ่งเกี่ยวข้องกับการวัดคุณลักษณะของฮาร์มอนิกและอินเตอร์ฮาร์มอนิกสำหรับสัญญาณแรงดันไฟฟ้า 400โวลต์ความถี่ 50เฮิรตซ์เครื่องมือวัดและซอฟต์แวร์วิเคราะห์ในงานวิจัยนี้มีความคล่องตัวในการแสดงผล สามารถแสดงค่าขนาดและมุมเฟสของส่วนประกอบฮาร์มอนิกและอินเตอร์ฮาร์มอนิก พร้อมทั้งค่าดัชนีที่เกี่ยวข้องระบบไฟฟ้า 3 เฟสตามมาตรฐานที่ได้กล่าวมา สามารถแสดงค่าส่วนประกอบฮาร์มอนิกและอินเตอร์ฮาร์มอนิกที่สนใจสามารถย่อหรือขยายรูป บันทึกข้อมูลและรูป พร้อมทั้งแสดงค่าข้อมูลที่ความถี่ที่สนใจได้อย่างชัดเจนและง่ายดาย ซึ่งผู้ใช้สามารถนำข้อมูลฮาร์มอนิกและอินเตอร์ฮาร์มอนิกที่ได้ ไปปรับปรุงคุณภาพไฟฟ้าของระบบไฟฟ้าให้ดียิ่งขึ้นนอกจากนี้เครื่องมือวัดและซอฟต์แวร์วิเคราะห์ฮาร์มอนิกและอินเตอร์ฮาร์มอนิกดังกล่าวยังได้รับการทดสอบกับสัญญาณจริงเพื่อให้มั่นใจว่าสามารถนำไปพัฒนาใช้ได้จริงในทางปฏิบัติ
DOI: 10.14457/cu.the.2012.413
title: การแสดงข้อมูลทางภูมิศาสตร์เชิงเวลาบนพื้นฐานของพีระมิดข้อมูลแบบหลายระดับความละเอียดและหลายระดับเวลา

description: งานวิจัยนี้เน้นที่ปัญหาของการขาดเครื่องมือที่สนับสนุนการแสดงข้อมูลทางภูมิศาสตร์ในเชิงเวลาบนแผนที่บนเว็บแอพพลิเคชัน ในขณะที่ข้อมูลเชิงพื้นที่สามารถสร้างได้เป็นพีระมิดข้อมูลและสามารถเลือกแสดงข้อมูลได้โดยใช้ตัวควบคุมการซูมบนแผนที่บนเว็บแอพพลิเคชัน ซึ่งคุณสมบัติด้านเวลาของข้อมูลอาจจะได้รับการสนับสนุนด้วยส่วนควบคุมของเส้นเวลาพื้นฐานโดยไม่มีความสามารถในการคัดเลือกข้อมูลมาแสดงผล ดังนั้นถ้าข้อมูลมีปริมาณมาก ๆ บนช่วงเวลาที่ยาว จะทำให้ไม่สามารถแสดงข้อมูลให้เป็นที่เข้าใจของผู้ใช้งานได้ ซึ่งงานวิจัยนี้ได้เสนอวิธีการแก้ปัญหาดังกล่าวโดยการประยุกต์ใช้เทคนิคหลายระดับความละเอียดของการแสดงข้อมูลเชิงพื้นที่มาใช้กับการแสดงข้อมูลเชิงเวลา กล่าวคือจะสร้างจะสร้างพีระมิดข้อมูลตามระดับความละเอียดของเวลาแทนระดับความละเอียดและขนาดขยายของพื้นที่และซอฟต์แวร์สำหรับดูแผนที่ที่มีส่วนควบคุมเส้นเวลาที่สามารถเปลี่ยนระดับความละเอียดของเวลาได้ โดยระบบต้นแบบจะพัฒนาเป็นแผนที่บนเว็บแอพพลิเคชันที่มีส่วนควบคุมเส้นเวลาพิเศษที่ใช้ปฏิสัมพันธ์กับฐานข้อมูลที่ประกอบด้วยพีระมิดข้อมูลของข้อมูลเชิงพื้นที่และเวลา
DOI: 10.14457/cu.the.2012.414
title: การป้องกันภัยแผ่นดินไหวของอาคารสูงคอนกรีตเสริมเหล็กด้วยมวลหน่วงปรับค่า

description: เดิมเชื่อกันว่าอาคารในพื้นที่กรุงเทพมหานครปลอดภัยจากแผ่นดินไหว ทำให้การออกแบบก่อสร้างไม่ได้คำนึงถึงผลของแรงแผ่นดินไหว แต่จากข้อมูลทางธรณีวิทยาในปัจจุบันพบว่ามีความเป็นไปได้ที่จะเกิดแผ่นดินไหวรุนแรงในบริเวณจังหวัดใกล้เคียงซึ่งอาจส่งผลกระทบต่อโครงสร้างอาคารในเขตกรุงเทพมหานคร งานวิจัยนี้จึงศึกษาความเป็นไปได้ในการป้องกันภัยแผ่นดินไหวของอาคารคอนกรีตเสริมเหล็กด้วยระบบมวลหน่วงปรับค่าแบบแพสสีฟที่นิยมติดตั้งในอาคารสูงซึ่งมีความชะลูดเพื่อลดการสั่นไหวของโครงสร้างจากแรงลม โดยจะคำนึงถึงกรณีที่เกิดแผ่นดินไหวรุนแรงจนโครงสร้างได้รับความเสียหาย ทำให้โครงสร้างให้มีพฤติกรรมในช่วงอินอีลาสติก ซึ่งอาจส่งผลกระทบต่อประสิทธิภาพการทำงานของระบบมวลหน่วงที่ปรับค่าไว้ การศึกษาจะพิจารณาเปรียบเทียบพฤติกรรมและระดับความเสียหายของอาคารคอนกรีตเสริมเหล็กตัวอย่างสูง 20 ชั้น ที่ติดตั้งและไม่ได้ติดตั้งระบบมวลหน่วงปรับค่าแบบแพสสีฟภายใต้แผ่นดินไหว โดยอาศัยการวิเคราะห์โครงสร้างเชิงเวลาแบบอินอีลาสติก (inelastic dynamic analysis) ด้วยโปรแกรม Perform 3D ซึ่งผลการศึกษาที่ได้แสดงให้เห็นว่าระบบมวลหน่วงปรับค่าที่ออกแบบอย่างเหมาะสมสามารถลดความเสียหายที่เกิดขึ้นเนื่องจากแผ่นดินไหวรุนแรงได้อย่างมีประสิทธิภาพ หากคลื่นแผ่นดินไหวที่มากระทำมีความถี่เด่นชัดใกล้เคียงกับการสั่นพื้นฐานของอาคารและมีช่วงระยะเวลาของคลื่นที่ค่อนข้างยาว
DOI: 10.14457/cu.the.2012.415
title: การชะละลายโลหะหนักจากยางรถยนต์ในแนวกันคลื่นบริเวณป้อมพระจุลจอมเกล้า จังหวัดสมุทรปราการ

description: ประเทศไทยมียางรถยนต์ใช้แล้วประมาณ 100,000 ตันต่อปี มีเพียง 30% นำกลับมาใช้ประโยชน์ เช่น แหล่งเชื้อเพลิง ปะการังเทียม ฝาย และแนวกันคลื่น กรณีนำเสาไฟฟ้าชำรุดสวมยางรถยนต์ใช้แล้วทำเป็นแนวกันคลื่นเพื่อป้องกันการกัดเซาะนั้น ศึกษาวิจัยคุณภาพสิ่งแวดล้อม (อุณหภูมิ ความเค็ม pH และ DO) 2 ฤดูมรสุมวิเคราะห์ปริมาณโลหะหนัก (Cd, Cu, Pb และ Zn) ในดินตะกอน และสิ่งมีชีวิตเกาะติด บริเวณแนวกันคลื่นสร้างในปี 2547 และปี 2550 รวมทั้งนอกแนวกันคลื่น และนำยางรถยนต์จากแนวกันคลื่นมาศึกษาการชะละลายโลหะหนักในห้องปฏิบัติการ วางแผนการทดลองแบบ Factorial Experimental Design ของ pH (5, 8, 9) และความเค็ม (2 ,15, 30 ppt) ทำ 3 ซ้ำ เขย่าชิ้นยางรถยนต์ขนาดเล็กในขวดแก้ว 24 ชั่วโมง สกัดด้วย Ammonium pyrrolidine-dithiocarbamate (APDC), Methyl Isobutyl Ketone (MIBK) และ HNO₃(conc.) วิเคราะห์โลหะหนักด้วย Flame Atomic Absorption Spectrophotometer (FAAS) ผลการศึกษาพบว่าคุณภาพสิ่งแวดล้อม [อุณหภูมิ (28.8-29.7°C) ความเค็ม (2.0-8.0 ppt) pH (7.5-7.8) และ DO (4.13-5.11 mg/l)] มีค่าอยู่ในมาตรฐานคุณภาพน้ำทะเล ปริมาณโลหะหนักในดินตะกอน และสิ่งมีชีวิตเกาะติด มีค่าอยู่ในมาตรฐานทั้ง 2 ฤดูมรสุม การเปลี่ยนแปลงความเค็มเมื่อ pH=8 ไม่ส่งผลต่อการชะละลายออกมาของโลหะหนักอย่างมีนัยสำคัญทางสถิติ แต่การชะละลายออกลดลงเมื่อ pH=9 และเพิ่มการชะละลายออกมากขึ้นอย่างมีนัยสำคัญทางสถิติเมื่อ pH=5 โดยเฉพาะแคดเมียมและสังกะสี ในสภาวะที่ pH =5 และความเค็ม 15-30 ppt ส่งผลให้การชะละลายออกมากที่สุด อย่างไรก็ตาม pH ในช่วง 7.0-8.5 และความเค็มของน้ำทะเลชายฝั่งในช่วง 7-35 ppt ซึ่งทัดเทียมกับสภาพน้ำทะเลทั่วไปนั้น ปริมาณแคดเมียม ตะกั่ว และทองแดงมีค่าอยู่ในเกณฑ์มาตรฐานคุณภาพน้ำทะเล โดยที่สังกะสีมีค่าเกินมาตรฐานคุณภาพน้ำทะเล แต่ยังไม่เกินมาตรฐานคุณภาพน้ำดื่มของประเทศไทย อีกทั้งสังกะสียังเป็นธาตุที่จำเป็นต่อการเติบโตของสิ่งมีชีวิต กล่าวได้ว่า การชะละลายโลหะหนักจากยางรถยนต์ในแนวกันคลื่นไม่ส่งผลทางลบต่อคุณภาพสิ่งแวดล้อมบริเวณป้อมพระจุลจอมเกล้า ข้อควรระวังในการใช้ประโยชน์จากยางรถยนต์ต้องคำนึงถึงสภาพแวดล้อมที่มี pH และความเค็มที่เหมาะสม ปลอดภัย จากโอกาสเกิดความเป็นพิษ เพื่อให้การใช้ประโยชน์เต็มศักยภาพ
DOI: 10.14457/cu.the.2012.416
title: ผลของการลงทุนโดยตรงจากต่างประเทศต่อการวิจัยและพัฒนาในภาคอุตสาหกรรมของประเทศไทย

description: งานศึกษานี้มีวัตถุประสงค์เพื่อศึกษาถึงผลกระทบของการลงทุนโดยตรงจากต่างประเทศต่อการวิจัยและพัฒนาในภาคอุตสาหกรรมของประเทศไทย โดยใช้ข้อมูลแบบภาคตัดขวางและอนุกรมเวลา (Panel Data) ระดับบริษัทจากแบบสำรวจโรงงานประจำปี ระหว่างปี พ.ศ. 2550-2552 และใช้แบบจำลอง Heckman Two Step ในประมาณการเพื่อแก้ปัญหาความมีอคติของข้อมูล (Selection Bias) โดยในการศึกษาได้ประยุกต์แบบจำลอง Heckman Two Step ให้ใช้กับข้อมูลข้อมูลแบบภาคตัดขวางและอนุกรมเวลา (Panel Data) ประกอบด้วย 2 สมการ คือ สมการการตัดสินใจลงทุนด้านวิจัยและพัฒนา ประมาณการด้วยแบบจำลองโพรบิท (Probit Model) แบบ Random Effects และสมการค่าใช้จ่ายด้านวิจัยและพัฒนาประมาณการด้วยวิธีกำลังสองน้อยที่สุดแบบจำลอง Random Effects ผลการศึกษาพบว่า การลงทุนโดยตรงจากต่างประเทศกับกิจกรรมทางด้านวิจัยและพัฒนาในภาคอุตสาหกรรมไทยยังไม่สามารถสรุปความสัมพันธ์ได้ กล่าวคือการลงทุนโดยตรงจากต่างประเทศรายอุตสาหกรรมมีทิศทางเดียวกันแต่ไม่มีนัยสำคัญทางสถิติต่อการตัดสินใจทำวิจัยและพัฒนา ส่วนในด้านความสัมพันธ์ระหว่างการลงทุนโดยตรงจากต่างประเทศกับค่าใช้จ่ายด้านวิจัยและพัฒนาพบว่ามีทิศทางตรงกันข้ามแต่ไม่มีนัยสำคัญทางสถิติ ส่วนปัจจัยอื่นๆ ที่มีผลต่อกิจกรรมวิจัยและพัฒนา พบว่าขนาดบริษัท สัดส่วนการส่งออก และสัดส่วนทุนมนุษย์มีอิทธิพลในทิศทางเดียวกันกับการตัดสินใจ แต่ภาระหนี้สินของบริษัทมีอิทธิพลในทิศทางตรงกันข้าม ในขณะที่สัดส่วนผู้ถือหุ้นโดยชาวต่างชาติและอายุเครื่องจักรไม่มีนัยสำคัญทางสถิติ ส่วนปัจจัยที่มีอิทธิพลต่อค่าใช้จ่ายด้านวิจัยและพัฒนา พบว่า ขนาดบริษัทและสัดส่วนทุนมนุษย์มีอิทธิพลในทิศทางเดียวกันกับค่าใช้จ่ายด้านวิจัยและพัฒนา แต่ภาระหนี้สินมีอิทธิพลในทิศทางตรงกันข้าม ในขณะที่สัดส่วนผู้ถือหุ้นโดยชาวต่างชาติและสัดส่วนการส่งออกไม่มีนัยสำคัญทางสถิติ นอกจากนี้ลักษณะอุตสาหกรรมบางประเภทมีอิทธิพลต่อค่าใช้จ่ายด้านวิจัยและพัฒนา
DOI: 10.14457/cu.the.2012.417
title: การผลิตก๊าซชีวภาพจากการหมักร่วมของต้นข้าวโพดที่ปรับสภาพเบื้องต้นร่วมกับของเสียกลีเซอรอล

description: งานวิจัยนี้ทำการศึกษาผลของการปรับสภาพเบื้องต้นด้วยวิธีต่างๆ ได้แก่ การแช่ด้วยสารละลายด่าง (NaOH) การใช้ความร้อน ซึ่งจากผลการทดลองพบว่าการใช้ของเสียกลีเซอรอลที่ได้จากกระบวนการผลิตไบโอดีเซลเป็นสารหมักร่วมกับต้นข้าวโพดที่ผ่านการปรับสภาพเบื้องด้วยสารละลายด่าง (NaOH) สามารถผลิตก๊าซชีวภาพทั้งหมด 80.7 L/kg VS removed และสามารถผลิตก๊าซมีเทนได้ 43.6 L/kg VS removed เมื่อนำกลีเซอรอลที่ได้จากกระบวนการผลิตไบโอดีเซลมาหมักร่วมกับข้าวโพดที่ผ่านการปรับสภาพเบื้องต้นด้วยสารละลายด่าง (NaOH) จะช่วยเพิ่มสารอินทรีย์ในระบบ ทำให้เกิดการผลิตก๊าซชีวภาพสูงขึ้น ในงานวิจัยนี้ศึกษาสัดส่วนที่เหมาะสมของการเติมกลีเซอรอล เพื่อเพิ่มประสิทธิภาพในการผลิตก๊าซชีวภาพ ผลจากการทดลองพบว่า เมื่อเติมกลีเซอรอลจำนวน 1% (V/V) สามารถผลิตก๊าซชีวภาพได้ดีที่สุด โดยสามารถผลิตก๊าซชีวภาพได้ถึง 170.05 L/kg VS removed และและสามารถผลิตก๊าซมีเทนได้ 85.4 L/kg VS removed ในทางตรงกันข้าม หากมีการเติมกลีเซอรอลในสารตั้งต้นมากกว่า 1% จะทำให้การย่อยสลายกลีเซอรอลทางชีวภาพเกิดขึ้นเร็วกว่าการย่อยสลายโพรไพโอเนททางชีวภาพ ถังปฏิกิริยาก็จะมีภาระบรรทุกกลีเซอรอลมากเกินไป ความเข้มข้นของไพโอเนทก็จะสูงขึ้น ดังนั้นควรควบคุมปริมาณกลีเซอรอลที่ป้อนเข้าไปในกระบวนการอย่างระมัดระวัง เพราะถ้าระบบมีภาระบรรทุกมากเกินไปจะเกิดผลเสียต่อระบบได้
DOI: 10.14457/cu.the.2012.418
title: การประเมินค่ากำลังผลิตพึ่งได้ของระบบผลิตไฟฟ้าพลังงานหมุนเวียน

description: การใช้แหล่งพลังงานหมุนเวียนเพื่อผลิตไฟฟ้าถือเป็นทางเลือกหนึ่งของการแก้ปัญหาสภาวะโลกร้อนและการขาดแคลนเชื้อเพลิงเชิงพาณิชย์ในการผลิตไฟฟ้า ผลกระทบที่เกิดตามมาจากการพึ่งพาระบบผลิตไฟฟ้าพลังงานหมุนเวียนบางประเภท เช่น พลังงานลมหรือพลังงานแสงอาทิตย์ ก็คือ ระบบไฟฟ้าโดยรวมของประเทศอาจมีความเชื่อถือได้ต่ำลงเนื่องจากระบบผลิตไฟฟ้าประเภทดังกล่าวมีความสามารถในการพึ่งพาได้ต่ำอันมีสาเหตุมาจากความไม่แน่นอนของแหล่งผลิตธรรมชาติที่ไม่สามารถควบคุมได้และมีความไม่แน่นอน ในปัจจุบัน ยังไม่มีวิธีการประเมินค่ากำลังผลิตพึ่งได้ของระบบผลิตไฟฟ้าพลังงานหมุนเวียนที่เป็นมาตรฐาน แต่อย่างไรก็ตามจากข้อมูลของการไฟฟ้าฝ่ายผลิตแห่งประเทศไทย (กฟผ.) ได้ระบุค่ากำลังผลิตพึ่งได้ของระบบผลิตไฟฟ้าพลังงานหมุนเวียน ได้แก่ พลังงานแสงอาทิตย์ พลังงานลม พลังงานชีวมวล พลังงานก๊าซชีวภาพ พลังงานขยะชุมชน และพลังงานน้ำขนาดเล็ก เท่ากับ 21%, 2%, 36%, 0%, 36% และ 36% ตามลำดับ ซึ่งอาจถือได้ว่าเป็นค่าที่ต่ำเกินจริง ดังนั้นการประเมินค่ากำลังผลิตพึ่งได้ของระบบผลิตไฟฟ้าพลังงานหมุนเวียนให้ชัดเจนและมีหลักวิชาการประกอบวิธีการประเมินจึงเป็นสิ่งจำเป็นสำหรับระบบผลิตไฟฟ้าพลังงานหมุนเวียนในประเทศไทย
DOI: 10.14459/2019mp1518028
title: Analysis of the early stages of liquid-water-drop explosion by numerical simulation
DOI: 10.17632/xbzsd92nhc.1
title: Data for: Evaluation of user experience and adherence with a mobile app for smoking cessation

description: Research data file contains the appendices referenced in the article. Spreadshets contain the most relevant anonymized information of the participants during the study period.
DOI: 10.17632/y86f2hj2mb.1
title: Data for: Bongkrekic acid facilitates glycolysis in cultured cells and induces cell death under low glucose conditions

description: Data set for the acquired experimental results.
DOI: 10.25345/c5s948
title: MassIVE MSV000084256 - AP-MS analysis using 293T cells transfected with Halo-SIN3A DHID plasmid
title: AP-MS analysis using 293T cells transfected with Halo-SIN3A DHID plasmid
DOI: 10.14457/cu.the.2012.419
title: การปรับตั้งระบบป้องกันที่เหมาะสม ของเครื่องกำเนิดไฟฟ้าแบบกระจายตัว โดยคำนึงถึงแรงดันตกชั่วขณะ และระยะเวลาการต่อกลับของอุปกรณ์ป้องกันในระบบจำหน่ายไฟฟ้า

description: โดยทั่วไปในระบบจำหน่ายไฟฟ้าที่มีเครื่องกำเนิดไฟฟ้าแบบกระจายตัว (Distributed Generation: DG) เชื่อมต่ออยู่นั้นเมื่อเกิดการลัดวงจรขึ้นการไฟฟ้าจะกำหนดให้ DG ต้องปลดตัวออกจากระบบภายในระยะเวลา 0.1 วินาที ทั้งนี้ระยะเวลาดังกล่าวกำหนดขึ้นเพื่อป้องกันผลกระทบที่ DG อาจก่อให้เกิดปัญหาต่างๆ ในระบบได้ อาทิเช่น ปัญหาลดขอบเขตการทำงานของอุปกรณ์ป้องกัน ปัญหาการไม่ตรงกันของเฟส เป็นต้น โดยเฉพาะปัญหาการไม่ตรงกันของเฟสซึ่งถือเป็นปัญหาที่รุนแรง และก่อความเสียหายต่อระบบเป็นอย่างมาก อย่างไรก็ตามการเชื่อมต่อ DG อยู่ในระบบไฟฟ้าเมื่อเกิดการลัดวงจรในระบบนั้น อาจส่งผลดีหลายประการต่อผู้ใช้ไฟฟ้าได้เช่นกัน โดยเฉพาะยิ่งการลดแรงดันตกชั่วขณะในอุปกรณ์ที่ไวต่อแรงดันตก วิทยานิพนธ์ฉบับนี้จึงนำเสนอการพิจารณาผลกระทบของระยะเวลาการปลดตัวของ DG โดยมุ่งเน้นที่ผลกระทบของ DG ต่อแรงดันตกชั่วขณะ และผลกระทบของ DG ต่อระบบป้องกันไฟฟ้า โดยในการศึกษาผลกระทบของ DG นั้นจะทำการพิจารณา ระยะเวลาการทำงานของอุปกรณ์ป้องกัน ระยะเวลาการต่อกลับของอุปกรณ์ป้องกัน ระยะเวลาการลัดวงจร และระยะเวลาการปลดตัวของ DG ร่วมด้วย นอกจากนี้จะศึกษาถึงผลกระทบของตำแหน่งการเชื่อมต่อ DG การปรับตั้งอุปกรณ์ป้องกันของ DG อันได้แก่ ค่ากระแสปรับตั้ง และค่าเวลาปรับตั้ง และคุณลักษณะของ DG อันได้แก่ รูปแบบการทำงานของ DG ตัวประกอบกำลังไฟฟ้าของ DG แรงดัน ณ จุดเชื่อมต่อของ DG ขนาดพิกัด DG และรูปแบบการเชื่อมต่อหม้อแปลงของ DG โดยเปรียบเทียบกับข้อกำหนดการเชื่อมต่อระบบโครงข่ายไฟฟ้าของการไฟฟ้าส่วนภูมิภาคปี 2551 เพื่อนำไปคำนวณค่าการปรับตั้งที่เหมาะสมผ่านขั้นตอนทางพันธุกรรม
DOI: 10.14457/cu.the.2012.420
title: การป้องกันและปราบปรามการฟอกเงินในธุรกิจกีฬาฟุตบอล

description: ในปัจจุบันกีฬาฟุตบอลเป็นกีฬาที่เป็นที่นิยมอย่างกว้างขวางทั้งในประเทศและต่างประเทศ โดยเฉพาะอย่างยิ่งกีฬาฟุตบอลในระดับสโมสรซึ่งมีการพัฒนาเรื่อยมาจนกลายเป็นระดับอาชีพ ในแต่ละสโมสรฟุตบอลจะมีลักษณะการดำเนินการเป็นธุรกิจที่มีมูลค่ามหาศาล รายได้เหล่านี้มาจากการจำหน่ายตั๋วเข้าชม ค่าลิขสิทธิ์ต่างๆ การซื้อขายตัวนักฟุตบอล รวมไปถึงสินค้าที่ระลึกต่างๆของสโมสร หากเป็นสโมสรฟุตบอลที่มีชื่อเสียงมาก รายได้จากธุรกิจก็จะมากขึ้นตามตัว ด้วยเหตุนี้สโมสรฟุตบอลต่างๆจึงเป็นที่สนใจของนักธุรกิจและนักการเมืองในการเข้ามาลงทุนเพื่อแสวงหาประโยชน์จากกิจการดังกล่าวมากขึ้นเรื่อยๆ จะเห็นได้จากสโมสรฟุตบอลต่างๆในประเทศไทยมีนักการเมืองทั้งในระดับส่วนกลางและส่วนท้องถิ่นเข้าไปลงทุนเป็นจำนวนมาก กรณีดังกล่าวอาจเป็นช่องทางในการฟอกเงินของเหล่าอาชญากรที่ได้มาจากการกระทำความผิดได้ซึ่งหน่วยปฏิบัติการเฉพาะกิจด้านการเงิน หรือ FATF ได้ทำการศึกษาและจัดทำรายงานเกี่ยวกับการฟอกเงินผ่านกีฬาฟุตบอล (FATF Report on Money Laundering through the Football sector) โดยในรายงานระบุว่า กีฬาฟุตบอลถูกใช้เป็นเครื่องมือในการฟอกเงินของอาชญากรมากขึ้นดังจะเห็นได้จากตัวอย่างที่เกิดขึ้นในต่างประเทศที่มีการฟอกเงินโดยผ่านกีฬาฟุตบอลในหลายๆรูปแบบ ในประเทศไทยแม้ว่าจะยังไม่มีตัวอย่างการฟอกเงินโดยผ่านธุรกิจกีฬาฟุตบอลเกิดขึ้น แต่ลักษณะของธุรกิจชนิดนี้มีความเสี่ยงอย่างมากที่จะเป็นแหล่งฟอกเงินของอาชญากรเนื่องจากเป็นธุรกิจชนิดใหม่เกี่ยวข้องกับผลประโยชน์เป็นจำนวนมากและยังไม่มีการควบคุมตรวจสอบที่เพียงพอ ด้วยเหตุดังกล่าวจึงมีความจำเป็นที่จะต้องหามาตรการที่มีประสิทธิภาพมาทำการควบคุมการประกอบธุรกิจดังกล่าว ซึ่งได้แก่ มาตรการตามพระราชบัญญัติป้องกันและปราบปรามการฟอกเงิน พ.ศ. 2542 ในการให้ผู้ประกอบธุรกิจดังกล่าวรวมทั้งผู้ที่เกี่ยวข้องในการดำเนินการรายงานการทำธุรกรรมและจัดให้ลูกค้าแสดงตน ทั้งนี้เพื่อเป็นการควบคุมและป้องกันไม่ให้มีการฟอกเงินโดยผ่านธุรกิจกีฬาฟุตบอลเกิดขึ้นในประเทศไทย
DOI: 10.14457/cu.the.2012.421
title: การคาดการณ์แรงสั่นสะเทือนจากการตอกเสาเข็มด้วยการวิเคราะห์สมการคลื่น

description: การประเมินระดับการสั่นสะเทือนจากการตอกเสาเข็มโดยส่วนใหญ่อาศัยสูตรเชิงประสบการณ์ซึ่งเชื่อมโยงขนาดของแรงสั่นสะเทือนเข้ากับพลังงานของตุ้มตอกโดยไม่คำนึงถึงอิทธิพลของแรงต้านทานดิน ในการศึกษานี้ผู้วิจัยได้ประเมินระดับการสั่นสะเทือนจากการตอกเสาเข็มนี้โดยคำนึงถึงลักษณะชั้นดินควบคู่ไปกับพลังงานการตอกโดยอาศัยโปรแกรมวิเคราะห์คลื่นหน่วยแรง (GRL Wave Equation Analysis Program, GRLWEAP) และเชื่อมโยงความสัมพันธ์ระหว่างความเร็วการสั่นสะเทือนที่คำนวณได้กับข้อมูลความเร็วอนุภาคสูงสุดที่ผิวดิน (Peak particle velocity, PPV) จากการตรวจวัดจริงด้วยการวิเคราะห์สหสัมพันธ์(Regression analysis) โดยคำนึงถึงลักษณะการถ่ายแรงของเสาเข็มไปสู่ดินและการส่งผ่านพลังงานคลื่นระหว่างชั้นดินต่างๆ จากการศึกษาพบว่าสามารถสร้างสมการเพื่อใช้ในการประมาณการสั่นสะเทือนที่ผิวดินตามระยะทางต่างๆ จากจุดตอกเสาเข็มได้ โดยแบ่งตามสภาพชั้นดินและเสาเข็มเป็นสามกรณีคือ 1) กรณีที่เสาเข็มมีแรงต้านทานที่ปลายขณะตอกสูงและตอกในลักษณะชั้นดินที่ด้านบนเป็นชั้นดินเหนียวอ่อนโดยมีชั้นดินทรายแข็งวางตัวอยู่ที่ระดับปลายเสาเข็ม 2) กรณีที่เสาเข็มมีแรงต้านทานที่ปลายขณะตอกสูงและตอกในชั้นดินที่มีชั้นดินอ่อนแทรกอยู่ระหว่างชั้นดินทรายแข็งโดยปลายเสาเข็มวางตัวอยู่ที่ชั้นดินอ่อนหรือระดับดินทรายแข็ง และ 3) กรณีที่เสาเข็มมีแรงต้านทานตามผิวด้านข้างขณะตอกสูง เมื่อประยุกต์ใช้วิธีการคำนวณที่ได้เสนอขึ้นในการประเมินการสั่นสะเทือนที่ผิวดินตามระยะทางต่างๆ จากจุดตอกเสาเข็ม โดยเปรียบเทียบกับค่าที่วัดได้จริงในสนามพบว่ามีความสอดคล้องกันดีและสามารถนำไปใช้ในการวางแผนและป้องกันผลกระทบจากการสั่นสะเทือนในงานตอกเสาเข็มได้
DOI: 10.14457/cu.the.2012.422
title: ความผันผวนในเศรษฐกิจระดับมหภาค : ผลของการเคลื่อนย้ายเงินทุน

description: ความผันผวนในเศรษฐกิจระดับมหภาคมีสาเหตุจากหลายปัจจัยทั้งภายในและภายนอกประเทศ ซึ่งเงินทุนเคลื่อนย้ายนับเป็นหนึ่งในต้นเหตุของความผันผวนในเศรษฐกิจระดับมหภาค โดยความผันผวนของเงินทุนเคลื่อนย้ายจะทำให้ภาคการเงินมีความผันผวนเพิ่มสูงขึ้นและส่งผลกระทบต่อไปยังภาคเศรษฐกิจที่แท้จริง วิทยานิพนธ์ฉบับนี้มีเป้าหมายเพื่อศึกษาผลกระทบดังกล่าวและนัยเชิงนโยบายเพื่อลดผลกระทบจากความผันผวนในเงินทุนเคลื่อนย้ายที่มีต่อเศรษฐกิจระดับมหภาคในกรณที่พบว่าความสัมพันธ์มีอยู่จริง โดยศึกษาจากความผันผวนของเงินทุนไหลเข้าและไหลออกเพื่อลงทุนในหลักทรัพย์และตราสารหนี้ที่มีต่อความผันผวนของผลิตภัณฑ์มวลรวมภายในประเทศต่อหัว การบริโภคต่อหัว และการลงทุนต่อหัวใน 24 ประเทศ ในระหว่างช่วงปี ค.ศ. 1994 ถึงปี ค.ศ. 2010 ด้วยแบบจำลอง GLS ผลการศึกษาพบว่าปัจจัยภายในประเทศ คือ ความผันผวนของอัตราเงินเฟ้อและรายได้ของประเทศโดยเปรียบเทียบ มีความสำคัญในการอธิบายความผันผวนที่เกิดขึ้นในเศรษฐกิจระดับมหภาค สำหรับผลกระทบจากความผันผวนของเงินทุนไหลเข้าและเงินทุนไหลออกพบว่าทำให้ความผันผวนในเศรษฐกิจระดับมหภาคเพิ่มสูงขึ้นและผลกระทบของเงินทุนเคลื่อนย้ายั้งสองประเภทมีผลกระทบต่อความผันผวนในเศรษฐกิจระดับมหภาคแตกต่างกันออกไป โดยที่การเปิดประเทศทั้งทางการค้าและด้านการเงินมีส่วนในการช่วยลดผลกระทบจากความผันผวนของเงินทุนเคลื่อนย้ายที่กระทบต่อความผันผวนในเศรษฐกิจระดับมหภาค โดยพบว่าการเชื่อมโยงทางการเงินมีผลกระทบต่อตัวแปรเศรษฐกิจระดับมหภาคมากกว่าการเปิดประเทศทางการค้า นอกจากนั้นยังพบว่าการพัฒนาทางการเงินวัดโดยมูลค่าตลาดหลักทรัพย์ต่อผลิตภัณฑ์มวลรวมภายในประเทศทำให้ความผันผวนในเศรษฐกิจระดับมหภาคเพิ่มสูงขึ้น อย่างไรก็ตามการพัฒนาทางการเงินมีผลทางอ้อมในการลดความผันผวนของเศรษฐกิจระดับมหภาคโดยการลดผลกระทบจากความผันผวนของเงินทุนเคลื่อนย้ายที่มีต่อความผันผวนในเศรษฐกิจมหภาค แต่พบผลกระทบเพียงเล็กน้อยเท่านั้น
DOI: 10.14457/cu.the.2012.423
title: ผลกระทบจากการยกเลิกมาตรการที่ไม่ใช่ภาษีของน้ำมันปาล์มที่มีต่อเศรษฐกิจไทย

description: มาตรการที่ไม่ใช่ภาษีหลากหลายมาตรการถูกดำเนินการภายในอุตสาหกรรมน้ำมันปาล์มของประเทศไทยเพื่อวัตถุประสงค์ด้านเศรษฐกิจที่เกี่ยวเนื่องการคุ้มครองผู้ผลิตภายในประเทศจากการแข่งขันกับสินค้านำเข้าและเหตุผลความมั่นคงของชาติ ซึ่งได้แก่ มาตรการออกใบอนุญาตไม่อัตโนมัติ มาตรการกึ่งผูกขาด มาตรการเก็บค่าธรรมเนียมพิเศษในการส่งออก และมาตรการกำหนดสัดส่วนการซื้อวัตถุดิบภายในประเทศ อัตราภาษีเทียบเท่าของมาตรการที่ไม่ใช่ภาษีในน้ำมันปาล์มดิบและน้ำมันปาล์มบริสุทธิ์ที่ประมาณด้วยวิธีการเปรียบเทียบราคา ได้แสดงให้เห็นว่ามาตรการที่ไม่ใช่ภาษีมีบทบาทที่สำคัญในการคุ้มครองผู้ผลิตภายในประเทศ เมื่อมีการเก็บภาษีศุลกากรนำเข้าจริงที่ระดับต่ำกว่าอัตราภาษีนำเข้าที่มีการประกาศ (Bound rate)ไว้ที่ผูกมัดตามข้อตกลงการค้าต่างๆที่เกี่ยวข้องกับสินค้าน้ำมันปาล์ม และยังต่ำกว่าอัตราภาษีเทียบเท่าของมาตรการที่ไม่ใช่ภาษีที่ประมาณการด้วย นอกจากนี้ผลการศึกษายังแสดงให้เห็นว่าผลกระทบของการยกเลิกมาตรการที่ไม่ใช่ภาษีประเภทต่างๆในน้ำมันปาล์มนำเข้าต่อระบบเศรษฐกิจไทยด้วยการลดภาษีเทียบเท่าของมาตรการที่ไม่ใช่ภาษีของน้ำมันปาล์มดิบและน้ำมันปาล์มบริสุทธิ์ของปีพ.ศ.2548 ให้เหลือศูนย์ โดยใช้แบบจำลองการวิเคราะห์การค้าโลกในการวิเคราะห์ จะทำให้ผลิตภัณฑ์มวลรวมภายในประเทศขยายตัวเพิ่มขึ้นร้อยละ 0.003396 ขณะที่เมื่อพิจารณาด้านการค้าระหว่างประเทศอย่าง พบว่าไทยต้องเสียดุลการค้า 11.46522 ล้านเหรียญสหรัฐฯ สำหรับผลต่อภาคอุตสาหกรรมน้ำมันปาล์มของประเทศไทยเมื่อมีการดำเนินยกเลิกมาตรการที่ไม่ใช่ภาษีดังกล่าวพบว่ามีการขาดดุลการค้ารายการผลิตร้อยละ 8.990039 โดยปริมาณน้ำมันปาล์มที่ผลิตภายในประเทศจะมีจำนวนลดลงร้อยละ1.486067 ส่วนภาคอุตสาหกรรมอื่นๆที่คาดว่าจะได้รับผลประโยชน์จากการดำเนินการค้าดังกล่าวคือ กลุ่มผลิตภัณฑ์อาหารและกลุ่มเคมีภัณฑ์
DOI: 10.14457/cu.the.2012.424
title: การแก้ปัญหาซูโดะกุโดยขั้นตอนวิธีการบรรจวบ

description: วิทยานิพนธ์ฉบับนี้เป็นการนำเสนอวิธีการแก้ปัญหาเชิงการจัดอย่างซูโดะกุโดยขั้นตอนวิธีการบรรจวบ ซึ่งเป็นขั้นตอนวิธีใหม่ในขั้นตอนวิธีประมาณการแจกแจงในกลุ่มขั้นตอนวิธีเชิงวิวัฒน์ ขั้นตอนวิธีดังกล่าวอาศัยการเรียนรู้เชิงลบควบคู่กับการเรียนรู้เชิงบวกในการหาผลเฉลยที่เป็นไปได้ ซึ่งขั้นตอนวิธีดังกล่าวถูกนำมาสำรวจประสิทธิภาพในหลากหลายปัญหาที่อยู่ในกลุ่มปัญหาเชิงการจัด แล้วว่าสามารถแก้ปัญหากลุ่มดังกล่าวได้อย่างมีประสิทธิภาพเมื่อเทียบกับหลายขั้นตอนวิธีในกลุ่มขั้นตอนวิธีเชิงวิวัฒน์ และ จากผลการทดลอง แสดงให้เห็นว่าขั้นตอนวิธีการบรรจวบสามารถแก้ปัญหาซูโดะกุได้แม่นยำและรวดเร็วขึ้น เมื่อเทียบกับขั้นตอนวิธีในกลุ่มขั้นตอนวิธีเดียวกัน ภายในจำนวนประชากร และจำนวนรุ่นค้นหาที่เท่ากัน
DOI: 10.14457/cu.the.2012.425
title: ผลของเฝือกสบฟันเสถียรต่อระยะเวลาสบแยกในผู้ป่วยที่มีอาการปวดกล้ามเนื้อบดเคี้ยว

description: การศึกษาผลของการใส่เฝือกสบฟันชนิดเสถียรต่อระยะเวลาสบแยกในผู้ป่วยที่มีอาการปวดกล้ามเนื้อบดเคี้ยวและการเปลี่ยนแปลงระดับความปวดสัมพันธ์กับการเปลี่ยนแปลงระยะเวลาสบแยก กลุ่มตัวอย่างจำนวน 16 คนที่มีอาการปวดกล้ามเนื้อบดเคี้ยวได้รับการสุ่มให้อยู่ในกลุ่มทดลอง (n=8) และกลุ่มควบคุม (n=8) กลุ่มทดลองได้รับการรักษาด้วยเฝือกสบฟันชนิดเสถียรร่วมกับรับคำแนะนำในการดูแลตนเองและกลุ่มควบคุมได้รับเฉพาะคำแนะนำในการดูแลตนเองเพียงอย่างเดียว เก็บข้อมูลผู้ป่วยทั้งสองกลุ่มก่อนและหลังการรักษาด้วย 2 วิธี คือ 1)แบบสอบถามรายงานอาการปวดด้วยตนเอง และ 2) การวิเคราะห์ระยะเวลาสบแยกด้วยเครื่องทีสแกนสาม (T-Scan® III) ผู้ป่วยทั้งสองกลุ่มมีระดับความปวดลดลงอย่างมีนัยสำคัญ (p&lt;0.05) หลังจากได้รับการรักษาไปแล้ว 6 สัปดาห์ แต่ค่าเฉลี่ยของระยะเวลาสบแยกทั้งด้านซ้ายและขวาของกลุ่มทดลองและกลุ่มควบคุมไม่แตกต่างอย่างมีนัยสำคัญ (p&gt;0.05) จากก่อนการรักษา ดังนั้นการใส่เฝือกสบฟันจึงไม่มีผลอย่างมีนัยสำคัญต่อการเปลี่ยนแปลงระยะเวลาสบแยก และการลดลงของอาการปวดกล้ามเนื้อบดเคี้ยวหลังการรักษาไม่สัมพันธ์กับระยะเวลาสบแยก (Fisher exact test, p&gt;0.05)